Broj: 711-I-1146-M-77/21-02-11

Zagreb, 2. srpnja 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Davorina Ivanjeka, kao zamjenika predsjednice Povjerenstva, te Tončice Božić i Aleksandre Jozić-Ileković kao članica Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19, u daljnjem tekstu: ZSSI), **na zahtjev dužnosnika Igora Supana, općinskog načelnika Općine Sirač,** za davanjem mišljenja Povjerenstva, na 133. sjednici, održanoj dana 2. srpnja 2021.g., daje sljedeće

**MIŠLJENJE**

**Na temelju članka 14. stavka 2. ZSSI-a dužnosnik Igor Supan, općinski načelnik Općine Sirač, može istovremeno uz obnašanje navedene dužnosti biti član Upravnog vijeća ustanove DARUVARSKE TOPLICE Specijalna bolnica za medicinsku rehabilitaciju, s obzirom da je navedena ustanova utvrđena kao ustanova od posebnog interesa za Bjelovarsko-bilogorsku županiju, bez prava na naknadu, osim prava na naknadu putnih i drugih opravdanih troškova te pod uvjetom da već nije član u druga dva upravna vijeća ustanova ili nadzorna odbora izvanproračunskih fondova.**

Obrazloženje

 Zahtjev za davanjem mišljenja Povjerenstva podnio je Igor Supan, općinski načelnik Općine Sirač. U knjigama ulazne pošte zahtjev je zaprimljen 28. lipnja 2021.g., pod poslovnim brojem: 711-U-3044-M-77/21-01-2, povodom kojeg je otvoren predmet broj M-77/21.

Člankom 3. stavkom 1. točkom 39. ZSSI-a propisano je da su općinski načelnici i njihovi zamjenici dužnosnici u smislu navedenog Zakona. Uvidom u Registar dužnosnika utvrđeno je da Igor Supan obnaša dužnost općinskog načelnika Općine Sirač od 21. svibnja 2021.g. te je u mandatima 2013.-2017. i 2017.-2021. obnašao dužnost zamjenika općinskog načelnika u istoj Općini. Stoga je i Igor Supan povodom obnašanja dužnosti općinskog načelnika Općine Sirač obvezan postupati sukladno odredbama ZSSI.

Člankom 6. stavkom 1. i stavkom 2. ZSSI-a, propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Dužnosnik u zahtjevu traži mišljenje Povjerenstva može li kao općinski načelnik biti član upravnog vijeća ustanove DARUVARSKE TOPLICE Specijalna bolnica za medicinsku rehabilitaciju, kojoj je osnivač Bjelovarsko-bilogorska županija.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Člankom 14. stavkom 2. ZSSI-a propisano je da dužnosnici iznimno mogu biti članovi u najviše do dva upravna vijeća ustanova, odnosno nadzorna odbora izvanproračunskih fondova koji su od posebnog državnog interesa ili su od posebnog interesa za jedinicu lokalne, odnosno područne (regionalne) samouprave, osim ako posebnim zakonom nije određeno da je dužnosnik član upravnog vijeća ustanove, odnosno nadzornog odbora izvanproračunskog fonda po položaju. Za članstvo u upravnim vijećima ustanova, odnosno nadzornim odborima izvanproračunskih fondova dužnosnik nema pravo na naknadu, osim prava na naknadu putnih i drugih opravdanih troškova.

Sukladno članku 14. stavku 3. ZSSI-a Hrvatski sabor utvrđuje popis pravnih osoba od posebnog državnog interesa, na prijedlog Vlade Republike Hrvatske, a sukladno stavku 4. istog članka, predstavničko tijelo jedinice lokalne, odnosno područne (regionalne) samouprave utvrđuje popis pravnih osoba od posebnog interesa za tu jedinicu.

Uvidom u izvadak iz sudskog registra Trgovačkog suda u Bjelovaru Povjerenstvo je utvrdilo da je pod matičnim brojem subjekta 010032201, OIB: 01054174667, upisana ustanova DARUVARSKE TOPLICE Specijalna bolnica za medicinsku rehabilitaciju. Kao jedini osnivač navedene ustanove upisana je Županija Bjelovarsko-Bilogorska, a kao osoba ovlaštena za zastupanje Stojanka Lukačin, vršitelj dužnosti ravnatelja, zastupa samostalno i pojedinačno, imenovana Odlukom upravnog vijeća od 24. ožujka 2020.g.

Odlukom Županijske skupštine o proglašenju Daruvarskih toplica zdravstvenom ustanovom od posebnog interesa za Bjelovarsko-bilogorsku županiju od 20. ožujka 2014.g., koja je objavljena u Županijskom glasniku br. 2/14 i koja je na snazi od 8. ožujka 2014.g., ustanova DARUVARSKE TOPLICE Specijalna bolnica za medicinsku rehabilitaciju proglašena je pravnom osobom od posebnog interesa za navedenu Županiju.

S obzirom da je ustanova DARUVARSKE TOPLICE Specijalna bolnica za medicinsku rehabilitaciju proglašena ustanovom od posebnog interesa za Bjelovarsko-bilogorsku županiju, sukladno članku 14. stavku 2. ZSSI-a, nema zapreke da dužnosnik Igor Supan istovremeno uz obnašanje dužnosti općinskog načelnika Općine Sirač bude član Upravnog vijeća navedene ustanove, pod uvjetom da nije član u druga dva upravna vijeća ustanova ili nadzorna odbora izvanproračunskih fondova. Za članstvo u upravnom vijeću navedene ustanove dužnosnik nema pravo na naknadu, osim prava na naknadu putnih i drugih opravdanih troškova.

Upućuje se dužnosnik da članstvo u Upravnom vijeću predmetne ustanove prijavi u obrascu Izvješća o imovinskom stanju dužnosnika, pod rubrikom „Ostala članstva i funkcije dužnosnika u drugim pravnim osobama, udruženjima, udrugama i organizacijama“.

Slijedom navedenog, Povjerenstvo je dalo mišljenje kao što je navedeno u izreci ovog akta.

 ZAMJENIK PREDSJEDNICE POVJERENSTVA

 Davorin Ivanjek, dipl.iur.

Dostaviti:

1. Dužnosnik Igor Supan, elektroničkom dostavom
2. Objava na internetskoj stranici Povjerenstva
3. Pismohrana